कुंवर नारायण : इस समय अच्छा जो भी लिखा जा रहा है उस पर सतर्क दृष्टि रखनी चाहिए । उसे पीढ़ियों में बांट कर देखना सिफारिशी ढंग से साहित्यांकलन को प्रोत्साहित कर सकता है । अगर इतर कारणों से हम साहित्यांकलन के मानदण्डों में गिरावट आने देंगे तो साहित्य पर इसका बहुत हितकर असर नहीं पड़ेगा। संभावनाशील रचनाओं और रचनाकारों का अच्छे और जिम्मेदार संकलनों द्वारा समय-समय पर सामने लाया जाना बहुत जरुरी है । नये संचयनों और संकलनों पर विशेष ध्यान देने का मतलब है नये लेखन को सही ढंग से पेश करना ।